## Pravilnik o tehničkim, gospodarskim i drugim uvjetima za uređenje sustava melioracijske odvodnje, te osnovama za tehničko i gospodarsko održavanje sustava

### NN 4/1998 (13.1.1998.), Pravilnik o tehničkim, gospodarskim i drugim uvjetima za uređenje sustava melioracijske odvodnje, te osnovama za tehničko i gospodarsko održavanje sustava

# **DRŽAVNA UPRAVA ZA VODE**

Na temelju članka 105. Zakona o vodama ("Narodne novine" broj 107/95)
ravnatelj Državne uprave za vode donosi

## **PRAVILNIK**

### **O TEHNIČKIM, GOSPODARSKIM I DRUGIM UVJETIMA ZA UREĐENJE SUSTAVA MELIORACIJSKE ODVODNJE, TE OSNOVAMA ZA TEHNIČKO I GOSPODARSKO ODRŽAVANJE SUSTAVA**

I. OPĆE ODREDBE

Članak 1.

Ovim se Pravilnikom bliže određuju tehnički, gospodarski i drugi uvjeti
za uređenje sustava melioracijske odvodnje i osnove za tehničko i gospodarsko
održavanje toga sustava.

Članak 2.

Uređenjem sustava melioracijske odvodnje, prema ovom Pravilniku, smatra
se građenje i tehničko i gospodarsko održavanje vodnih građevina u sustavu
melioracijske odvodnje.

Građenje vodnih građevina u sustavu melioracijske odvodnje prema ovom
Pravilniku su radovi koji se prema Zakonu o građenju smatraju građenjem,
te obavljanje drugih radova potrebnih za stavljanje u uporabu izgrađenog
sustava.

Tehničkim i gospodarskim održavanjem sustava melioracijske odvodnje,
prema ovom Pravilniku, smatraju se radovi iz članka 83. Zakona o vodama
u skladu s Tehničkim mjerilima i normama za tehničko i gospodarsko održavanje
sustava melioracijske odvodnje iz članka 17. ovog Pravilnika.

II. TEHNIČKI, GOSPODARSKI I DRUGI UVJETI ZA GRAĐENJE SUSTAVA
MELIORACIJSKE ODVODNJE

Članak 3.

Građenju melioracijskog sustava za odvodnju može se pristupiti:

1. na temelju odluke županijske skupštine kojom se osiguravaju nepovratna
sredstva iz proračuna jedinica lokalne samouprave za financiranje građenja
(članak 100. stavak 1. i 2. Zakona o vodama i članak 26. Zakona o financiranju
vodnog gospodarstva - "Narodne novine" br. 107/95.),

2. na temelju odluke županijske skupštine kojom se osiguravaju sredstva
iz proračuna jedinica lokalne samouprave za financiranje građenja uz obvezu
korisnika na povrat uloženih sredstava ili dijela tih sredstava (posebna
naknada: članak 100. Zakona o vodama i članci 26. i 27. Zakona o financiranju
vodnog gospodarstva),

3. u sklopu komasacije zemljišta, uz uvjete propisane Zakonom o komasaciji
ili

4. na temelju odluke vlasnika nekog zemljišta o ulaganju sredstava radi
građenja vodnih građevina za melioracijsku odvodnju za vlastite potrebe
(članak 11. stavak 4. Zakona o vodama).

***1. Uvjeti za građenje sustava melioracijske odvodnje čije
se uređenje financira sredstvima jedinica lokalne samouprave***

*1.1. Podnošenje prijedloga za građenje sustava melioracijske odvodnje*

Članak 4.

Prijedlog za građenje novog sustava melioracijske odvodnje (ili vodnih
građevina u njegovu sustavu) podnosi gradsko odnosno općinsko poglavarstvo
ili najmanje 20% korisnika zemljišta područja na kojem se predlaže građenje.

Članak 5.

Prijedlog koji podnose korisnici zemljišta mora biti potpisan od najmanje
20% korisnika s područja na kojem se predlaže građenje sustava melioracijske
odvodnje. Ovi korisnici mogu zatražiti od tijela jedinica lokalne samouprave
nadležnog za pitanja upravljanja vodama, da im osigura stručnu pomoć u
pripremi dokumentacije koja se prilaže prijedlogu. Ovo tijelo dužno je,
u suradnji s područnom vodnogospodarskom ispostavom "Hrvatskih voda", pružiti
im potrebnu stručnu pomoć.

Korisnici zemljišta iz stavka 1. ovog članka mogu odrediti jednog ili
više potpisnika prijedloga da ih predstavljaju tijekom postupka razmatranja
prijedloga i odlučivanja o prijedlogu u tijelima jedinica lokalne samouprave
i u odnosima s vodnogospodarskom ispostavom "Hrvatskih voda".

Članak 6.

Nakon primitka prijedloga, nadležne službe jedinice lokalne samouprave
dužne su ispitati točnost podataka i pripremiti izvješće o vodopravnim,
urbanističkim, ekološkim i drugim uvjetima za građenje sustava melioracijske
odvodnje, te izraditi Elaborat o gospodarskoj opravdanosti ulaganja s obzirom
na sredstva koja se ulažu, troškove upravljanja sustavom i način njihova
namirivanja, te učinke koji se postižu korištenjem sustava.

Izvješće i Elaborat iz stavka 1. ovog članka, s prilozima iz članka
98. stavka 2. i članka 99. Zakona o vodama, dostavlja se gradskom odnosno
općinskom vijeću radi donošenja načelne odluke o prihvaćanju prijedloga.

Članak 7.

Ako gradsko odnosno općinsko vijeće utvrdi da nisu ispunjeni potrebni
tehnički, gospodarski i drugi uvjeti za građenje ili da u proračunu nije
moguće osigurati nepovratna ili povratna sredstva za izvođenje radova,
donijet će zaključak o obustavljanju postupka.

Ako gradsko odnosno općinsko vijeće ocijeni da postoje opravdani uvjeti
za građenje sustava melioracijske odvodnje i da je u tu svrhu moguće u
proračunu osigurati nepovratna sredstva ili ocijeni da je moguće sredstva
osigurati uz uvjet uvođenja posebne naknade (članak 100. stavak 3. Zakona
o vodama i članak 27. Zakona o financiranju vodnog gospodarstva), donijet
će zaključak o održavanju javne rasprave radi izjašnjavanja korisnika o
prijedlogu za građenje sustava melioracijske odvodnje ili njegovog dijela
i uvjetima za financiranje takvih radova.

*1.2. Javna rasprava o građenju sustava melioracijske odvodnje*

Članak 8.

Na javnoj raspravi se korisnici upoznavaju s prijedlogom za građenje
sustava melioracijske odvodnje, a osobito: s područjem za koje se predlaže
urediti sustav, s tehničkim rješenjima za uređenje sustava, očekivanim
gospodarskim i drugim učincima, vlasničkim odnosima, visini potrebnih sredstava
i načinu njihova osiguranja, prijedlogom za uvođenje posebne naknade što
je plaćaju korisnici i uvjetima plaćanja naknade (ukupna visina, način
raspoređivanja na korisnike, vrijeme kroz koje se plaća i dr.), te posebnim
obvezama korisnika u vezi s uređenjem i održavanjem detaljnih melioracijskih
objekata.

Na javnoj raspravi se korisnici izjašnjavaju o prijedlogu. Ako se predlaže
uvođenje posebne naknade radi namirenja troškova uređenja ili dijela takvih
troškova, o prijedlogu se moraju pozitivno izjasniti korisnici najmanje
50% ukupne površine zemljišta za koje se predlaže uređenje melioracijskog
sustava.

Ako se na javnoj raspravi ne odazove dovoljan broj korisnika, javna
rasprava se može ponovno sazvati ili organizirati izjašnjavanje korisnika
putem prikupljanja potpisa.

Način sazivanja javne rasprave, uvjete za njeno održavanje, način vođenja
rasprave, način izjašnjavanja korisnika i druga pitanja u vezi s održavanjem
javne rasprave i izjašnjavanjem korisnika propisuje tijelo iz članka 6.
stavka 2. ovog Pravilnika (članak 99. stavak 2. Zakona o vodama).

Članak 9.

Gradsko odnosno općinsko vijeće razmatra zapisnike s održanih javnih
rasprava i podatke o izjašnjavanju korisnika. Ako utvrdi da se za prijedlog
pozitivno izjasnio dovoljan broj korisnika, prijedlog s izvješćem, elaboratom
i svim prilozima dostavlja županijskoj skupštini.

Ako gradsko odnosno općinsko vijeće utvrdi da se za prijedlog nije izjasnio
dovoljan broj korisnika, donijet će zaključak o obustavljanju postupka
i o tome obavijestiti predlagače, a korisnike koji nisu predlagači obavijestit
će putem sredstava javnog priopćavanja.

Članak 10.

Županijska skupština razmatra prijedlog sa svim prilozima i zapisnikom
o održanoj javnoj raspravi i na temelju toga prihvaća prijedlog ili ga
odbija.

Odlukom o prihvaćanju prijedloga se

1. odlučuje o početku građenja sustava melioracijske odvodnje,

2. utvrđuje melioracijsko područje na kojem će se graditi,

3. utvrđuje iznos sredstava koja se osiguravaju u proračunu grada odnosno
općine, te dio sredstava koja se osiguravaju u proračunu županije (ako
su takva sredstva osigurana),

4. određuje iznos sredstava koja se namiruju uvođenjem posebne naknade
koju plaćaju korisnici zemljišta,

5. može propisati obveza korisnika zemljišta da sami grade ili financiraju
građenje melioracijskih objekata IV. reda i

6. određuju rokovi za izvršenje obveza iz odluke.

Ako se donosi odluka o odbijanju prijedloga ona mora biti obrazložena.

*1.3. Građenje sustava melioracijske odvodnje*

Članak 11.

Građenju sustava melioracijske odvodnje pristupa se nakon što su izdani
vodopravni uvjeti i vodopravna suglasnost te ako je udovoljeno propisima
utvrđenim zakonom ili na temelju zakona.

Zahtjevu za izdavanje vodopravnih uvjeta, osim dokumentacije iz članka
5. Pravilnika o izdavanju vodopravnih akata ("Narodne novine" br. 28/96.)
prilaže se i:

1. potpuni podaci o vlasnicima i katastarskim posjednicima zemljišta
u sustavu melioracijske odvodnje,

2. osnovno tehničko rješenje odnosno odgovarajući sažeci iz idejnih
ili glavnih projekata zaštite područja melioracijske odvodnje od vanjskih
poplavnih voda i

3. elaborat iz članka 6. ovog Pravilnika.

Članak 12.

Podaci o građenju objekata melioracijske odvodnje unose se u Plan upravljanja
lokalnim vodama.

Sve poslove organiziranja građenja obavljaju "Hrvatske vode" u skladu
s ugovorom koji zaključuju sa županijom.

Građenje vodnih građevina melioracijske odvodnje "Hrvatske vode" ustupaju
pravnoj osobi iz članka 173. Zakona o vodama.

***2. Uvjeti za građenje sustava melioracijske odvodnje u
sklopu komasacije zemljišta***

Članak 13.

Građenju sustava melioracijske odvodnje koje se izvodi u sklopu komasacije
zemljišta može se pristupiti nakon izdavanja vodopravnih uvjeta i izdavanja
vodopravne suglasnosti.

Zahtjevu za izdavanje vodopravnih uvjeta, osim dokumentacije iz članka
5. Pravilnika o izdavanju vodopravnih akata prilaže se i:

1. osnovno tehničko rješenje zaštite područja melioracijske odvodnje
od vanjskih voda i

2. elaborat o troškovima održavanja sustava i načinu njihova namirivanja

Stručni nadzor nad izvođenjem radova iz stavka 1. ovog članka obavljaju
"Hrvatske vode".

***3. Uvjeti za građenje vodnih građevina u sustavu melioracijske
odvodnje koje izvodi vlasnik zemljišta za vlastite potrebe***

Članak 14.

Vlasnik zemljišta može graditi vodne građevine za melioracijsku odvodnju
nakon izdavanja vodopravnih uvjeta i izdavanja vodopravne suglasnosti.

Vlasnik zemljišta iz stavka 1. ovog članka dužan je vodnogospodarskoj
ispostavi "Hrvatskih voda" prijaviti početak radova.

Stručni nadzor nad izvođenjem radova iz stavka 1. ovog članka obavljaju
"Hrvatske vode".

III. OSNOVE ZA TEHNIČKO I GOSPODARSKO ODRŽAVANJE MELIORACIJSKE
ODVODNJE

Članak 15.

Za održavanje sustava melioracijske odvodnje "Hrvatske vode" će

1. ustrojiti i voditi katastre vodnih građevina melioracijske odvodnje
(članak 115. stavka 2. točke 2. Zakona o vodama) i

2. pratiti stanje izgrađenih vodnih građevina u sustavu melioracijske
odvodnje, provjeravanjem njihovih projektno-izvedbenih parametara.

***1. Održavanje sustava melioracijske odvodnje kojim upravljaju
"Hrvatske vode"***

Članak 16.

"Hrvatske vode" upravljaju vodnim građevinama za melioracijsku odvodnju
izgrađenim do stupanja na snagu Zakona o vodama, kao i onim vodnim građevinama
koje se grade sredstvima proračuna jedinica lokalne samouprave ili sredstvima
posebnih vodnih naknada (članak 11. stavak 3. Zakona o vodama).

Članak 17.

Održavanje sustava melioracijske odvodnje iskazuje se u Planu upravljanja
lokalnim vodama. U ovom planu se za svaki sustav melioracijske odvodnje
posebno iskazuju radovi tehničkog i gospodarskog održavanja po vrstama,
opsegu i učestalosti, te sredstvima potrebnim za njihovo obavljanje.

Vrste, opseg i vrijednost radova utvrđuju se u skladu s Tehničkim mjerilima
i normama za tehničko i gospodarsko održavanje sustava melioracijske odvodnje
(Privitak 1.), situacijom sustava melioracijske odvodnje i objekata (Privitak
2.), shematskim prikazom melioracijskih vodotoka (Privitak 3.) i shematskim
prikazom poprečnih presjeka melioracijskih kanala II, III. i IV. reda (Privitak
4.), koji su sastavni dijelovi ovog Pravilnika.

Članak 18.

Održavanje sustava melioracijske odvodnje "Hrvatske vode" ugovorom ustupaju
pravnoj osobi iz članka 173. Zakona o vodama. Ovim Ugovorom se u pravilu
izvoditelju ustupa obavljanje svih poslova u svezi održavanja i namjenskog
korištenja sustava melioracijske odvodnje, što uključuje:

1. radove tehničkog i gospodarskog održavanja svih građevina i

2. predaju na rukovanje crpnih stanica, ustava i drugih građevina s
uređajima za reguliranje vodnog režima s obvezom osiguranja njihova namjenskog
korištenja i održavanja.

***2. Održavanje vodnih građevina za melioracijsku odvodnju***

Članak 19.

Vlasnici i korisnici zemljišta u melioracijskom sustavu dužni su redovno
održavati parcelne ili detaljne kanale (melioracijske objekte IV. reda)
u skladu s odlukom gradskog odnosno općinskog vijeća.

"Hrvatske vode" daju upute za održavanje i obavljaju stručni nadzor
nad održavanjem melioracijskih objekata.

Ako "Hrvatske vode" ocijene da bi neizvršavanje obveze iz stavka 1.
ovog članka moglo negativno utjecati na djelovanje melioracijskog sustava,
izvest će potrebne radove na trošak korisnika.

IV. ZAVRŠNE ODREDBE

Članak 20.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/97-01/64
Urbroj: 527-1-2/14-97-1
Zagreb, 30. prosinca 1997.

Ravnatelj
**Zorislav Balić, dipl. ing. građ.,** v. r.

*PRIVITAK 1.*

**TEHNIČKA MJERILA I NORME ZA OBAVLJANJE TEHNIČKOG I GOSPODARSKOG
ODRŽAVANJA SUSTAVA MELIORACIJSKE ODVODNJE**

Ovim Tehničkim mjerilima i normama (u daljnjem tekstu: Tehnička mjerila)
određuju se radovi, rokovi izvođenja, vremenska učestalost i način obavljanja
tehničkog i gospodarskog održavanja sustava melioracijske odvodnje.

Detaljni opisi radova, opis tehnologije izvođenja radova, zahtjevi kvalitete
izvedbe i način obračuna radova navedeni su u "Općim tehničkim uvjetima
- Radovi u vodnom gospodarstvu, Knjiga 2, Građevine za melioracijsku odvodnju,
Hrvatske vode" (Zagreb, listopad 1996.) i primjenjivat će se u skladu s
ovim Tehničkim mjerilima.

Radovi koji nisu navedeni u ovim Tehničkim mjerilima, a koji se izvode
izuzetno, moraju biti posebno obrazloženi. To se može odnositi na radove
koji su predviđeni u strojnoj izvedbi, a rade se izuzetno ručno i sl. (iskop
kanala ručno, ručno sječenje šiblja, i dr.).

Sastavni dio ovih Tehničkih mjerila jesu:

L Situacija sustava
melioracijske odvodnje i objekata - privitak 2.,

L Shematski prikaz
melioracijskih vodotoka (melioracijski objekti I reda) - privitak 3.,

L Shematski prikaz
poprečnih presjeka melioracijskih kanala II, III i IV reda - privitak 4.

I. TEHNIČKO ODRŽAVANJE

Tehničkim održavanjem sustava melioracijske odvodnje smatraju se takvi
radovi u melioracijskim vodotocima, kanalima i objektima, kojima je cilj
obnavljanje (ponovno uspostavljanje) projektno izvedbenih čimbenika otjecanja
i tečenja, kada su ti čimbenici bitno poremećeni korištenjem sustava ili
nastupom izuzetno nepovoljnih hidroloških prilika.

Ovisno o tehničkim značajkama melioracijskih vodnih građevina i prirodnim
značajkama područja i tla ovi se radovi obavljaju, redovno u vremenskim
razmacima tri (3) do pet (5) godina ili nakon nepogode koja je bila uzrok
većeg trajnog poremećaja rada objekta.

Prema ovim Tehničkim mjerilima radovi tehničkog održavanja se dijele
na:

A. Pripremne radove tehničkog održavanja i

B. Graditeljske i ostale radove tehničkog održavanja.

Pripremne radove tehničkog održavanja organiziraju i obavljaju "Hrvatske
vode" posredstvom vodnogospodarskih ispostava slivnih područja u suradnji
s pravnom osobom kojoj je povjereno obavljanje poslova iz članka 172. Zakona
o vodama.

***A. Pripremni radovi tehničkog održavanja***

1.0. Izrada katastra vodnih građevina sustava melioracijske odvodnje
(kanali i objekti), unošenje promjena u katastar, te vođenje očevidnika
postojećih projekata i tehničkih podloga.

Rokovi obavljanja poslova (u daljnjem tekstu: Rokovi):

L izrada katastra
i ustroj očevidnika tehničke dokumentacije - u roku od godinu dana od stupanja
na snagu ovih Tehničkih mjerila.

L unošenje promjena
u katastar i vođenje očevidnika dokumentacije - trajno.

2.0. Redovno prikupljanje i kompletiranje tehničke dokumentacije za
objekte sustava melioracijske odvodnje.

3.0. Obilazak i pregled terena i objekata, te sastavljanje zapisnika
o stanju vodnih građevina sustava melioracijske odvodnje.

Rokovi:

L najmanje dva
puta godišnje, u vrijeme i poslije formiranja maksimalnog otjecanja površinskih
i podzemnih voda, te poslije izvanrednih hidroloških prilika (maksimalne
padavine i otjecanje, naglo topljenje snijega i dr.).

4.0. Kontrola stanja i snimanje oštećenja kanala i objekata, te izrada
Elaborata tehničkog održavanja s predmjerom radova i predračunom troškova.

Rokovi:

L kontrolno snimanje
dna kanala - svake treće (3.) godine,

L geodetsko snimanje
uzdužnih i poprečnih profila kanala (vodotoka) kada je zamuljenje dna veće
od 20 cm.

5.0. Izrada prijedloga Plana tehničkog održavanja kao dijela Plana upravljanja
lokalnim vodama na slivu.

Rokovi:

L do kraja svake
tekuće, za sljedeću godinu.

***B. Graditeljski i ostali radovi tehničkog održavanja***

*1.0 Osnovni melioracijski objekti*

*1.1. Melioracijski vodotoci (melioracijski objekti I reda)*

1.1.1. Iskop zemlje (izmuljivanje) u dnu i donjem dijelu pokosa korita
vodotoka (kanala) s privremenim odlaganjem zemlje uz rub korita. Rad se
obavlja bagerima gusjeničarima s povlačnom košarom i bagerima s krutim
ili teleskopskim kranom i prikladno konstruirano dubinskom košarom.

Rokovi:

L radovi se obavljaju
tijekom cijele godine (osim tijekom zime sa snijegom ili ekstremno niskim
temperaturama). Vremenska učestalost je svakih četiri (4) do pet (5) godina,
odnosno kada je zamuljenje veće od 30 cm.

1.1.2. Razastiranje i poravnavanje prethodno odložene zemlje. Rad se
obavlja buldozerima odgovarajuće snage.

Rokovi:

L radovi se obavljaju
nakon prosušenja iskopane zemlje u vrijeme bez padavina, uz obvezu izbjegavanja
šteta na usjevima i zemljištu.

*1.2. Glavni odvodni kanali (melioracijski objekti II reda)*

Radovi i uvjeti za njihovo obavljanje su isti kao u opisu iz točke I-B.-1.1.
ovih Tehničkih mjerila.

*1.3. Crpne stanice*

Tehničko održavanje crpnih stanica obuhvaća:

- veće poravke strojarske, elektro i hidrodinamičke opreme sa zamjenom
dijelova,

- zamjenu ulja transformatora kod elektropogona crpki i

- radove i uvjete iz točke I-B.-2.3.1. ovih Tehničkih mjerila.

Rokovi:

L radovi se obavljaju
povremeno prema potrebi.

*2.0. Detaljni melioracijski objekti*

*2.1. Sabirni ili grupni kanali (melioracijski objekti III reda)*

Radovi i uvjeti za obavljanje su isti kao u opisu iz točke I-B.-1.1.
s time da se uz uobičajene strojeve za iskop koriste i specijalni bageri
kanaločistači i strojevi za neprekinuti iskop i razastiranje zemlje.

Rokovi:

L radovi se obavljaju
u vrijeme bez padavina, uz obvezu izbjegavanja šteta na usjevima i zemljištu.
Učestalost obavljanja je svake tri (3) do četiri (4) godine, odnosno kada
je zamuljenje veće od 20 cm.

*2.2. Parcelni ili detaljni kanali (melioracijski objekti IV reda)*

Radovi i uvjeti za obavljanje su isti kao u opisu iz točke I-B.-2.1.

Napomena: Ovim se Tehničkim mjerilima ne predviđaju zemljani radovi
ručnog iskopa (izmuljivanja) melioracijskih kanala i ručnog razastiranja
zemlje. Oni se mogu izvoditi tamo gdje nije moguć pristup strojeva ili
u blizini podzemnih instalacija, kada te radove treba posebno obrazložiti.

*2.3. Ostali objekti na melioracijskim kanalima: cijevni i pločasti
propusti, čepovi, sifoni, brzotoci, stepenice, zaštitne obloge, pragovi,
ustave i dr.*

2.3.1. Građevinski radovi (pripremni, zemljani, tesarski, armirački,
betonski, završni, te radovi polaganja cijevi i montaže oštećene opreme)
radi otklanjanja većeg, trajnog poremećaja funkcije ili oštećenja melioracijskih
objekata.

Rokovi:

L radovi se obavljaju
povremeno prema potrebi.

*2.4. Podzemna cijevna odvodnja (drenaža)*

2.4.1. Otklanjanje većih poremećaja odvodnje nastale tijekom korištenja,
slijeganjem cijevne drenaže na mjestima križanja sa starim koritima, zamjena
oštećenih drenažnih izljeva i sl. Otklanjanje se obavlja u pravilu postavljanjem
nove drenaže strojno, odnosno ručno (zamjena izljeva).

Rokovi:

L radovi se obavljaju
prema potrebi.

2.4.2. Otklanjanje zamuljenja i začepljenja cijevi nastalih taloženjem,
kemijskim reakcijama ili ulaskom korijenja. Radovi se obavljaju visokotlačnim
crpkama i crijevima (80-100 bara), niskotlačnim crpkama i crijevima (oko
20 bara) ili struganjem četkama.

Rokovi:

L radovi se obavljaju
prema potrebi nakon utvrđivanja zamuljenja odnosno začepljenja.

II. GOSPODARSKO ODRŽAVANJE

Gospodarskim održavanjem sustava melioracijske odvodnje smatraju se:
redovna kontrola rada odvodnje, kontrola rasta vegetacije, odstranjivanje
raslinja i manjih količina nanosa u vodotocima sustava, popravci manjih
oštećenja objekata, te ostali radovi kojima se osigurava normalan rad objekta
(stepenice, ustave, crpne stanice i dr.) i pogonska ispravnost hidrotehničke
i ostale u njih ugrađene opreme.

Ovi se radovi obavljaju, ovisno o tehničkim značajkama melioracijskih
vodnih građevina i prirodnim značajkama područja ili tla, redovno svake
godine u potrebnoj učestalosti: jedanput (1) do dvaput (2) godišnje.

Prema ovim Tehničkim mjerilima radovi se dijele na:

A. Pripremne radove gospodarskog održavanja i

B. Glavne radove gospodarskog održavanja.

Pripremne radove gospodarskog održavanja organiziraju i obavljaju "Hrvatske
vode" posredstvom vodnogospodarskih ispostava slivnih područja u suradnji
s pravnom osobom iz članka 173. Zakona o vodama.

***A. Pripremni radovi gospodarskog održavanja***

Pripremni radovi gospodarskog održavanja su isti kao i pripremni radovi
tehničkog održavanja osim radova iz točke A-3.0. (Obilazak i pregled terena
i objekata) i radova iz točke A-4.0. (Kontrola stanja i snimanje oštećenja
i izrada Elaborata tehničkog održavanja s predmjerom radova i predračunom
troškova), pa obuhvaćaju:

3.0. Obilazak i pregled terena i stanja objekata te sastavljanja zapisnika
o stanju vodnih građevina za potrebe gospodarskog održavanja obavlja se
najmanje dva puta godišnje.

4.0. Izrada Godišnjeg elaborata gospodarskog održavanja (poput Elaborata
tehničkog održavanja), s predmjerom i predračunom, koji je podloga za izradu
Plana gospodarskog održavanja.

***B. Glavni radovi gospodarskog održavanja***

*1.0. Osnovni melioracijski objekti*

*1.1. Melioracijski vodotoci (melioracijski objekti I reda)*

1.1.1. Kontrola i suzbijanje rasta trave i korova košnjom strojevima.
Pokošena vegetacija se suši, skuplja, spaljuje ili odvozi. Radovi se obavljaju
priključnim, samohodnim kosilicama raznih konstrukcija i zahvata košnje,
te plovnim kosilicama:

- u inudacijama,

- na bankinama i pokosima ili

- u dnu kanala (u suhom ili u vodi)

Rokovi:

L radovi se obavljaju
jedan (1) do dva (2) puta godišnje u vremenu od svibnja do listopada.

1.1.2. Kontrola, suzbijanje rasta i uništavanje korova kemijskim sredstvima
(herbicidima) u situacijama kada je upotreba drugih postupaka neracionalna,
a negativne posljedice primjenom herbicida za okoliš objektivno prihvatljive.
U te svrhe mogu se koristiti samo kemijske tvari ili njihovi pripravci,
za koje je u skladu s člankom 132. Zakona o vodama izdana vodopravna dozvola.
Rad se obavlja ručnim ili motornim prskalicama, primjenjujući strogo zaštitne
mjere i uputstvo proizvođača kemijskog sredstva.

Rokovi:

L Radovi se obavljaju
prema uputama proizvođača sredstva

1.1.3. Sječenje (krčenje) šiblja i raslinja do 5 cm promjera strojno,
s ručnim skupljanjem, odlaganjem izvan domašaja plavljenja i paljenjem
(ako se drvena masa ne lomi ili ne usitnjava). Radovi se obavljaju motornim
pilama (krčilicama) ili strojnim napravama za lomljenje ili usitnjavanje
drvene mase.

Rokovi:

L radovi se obavljaju
prema potrebi, u pravilu zimi (osim zime sa snijegom ili vrlo niskim temperaturama)
i u proljeće (prije nastupa vegetacijskog razdoblja).

1.1.4. Vađenje i odstranjivanje korjenja i žilja nakon sječe šiblja.
Vađenje se obavlja strojevima, a sakupljanje i odstranjivanje obavlja se
ručno.

Napomena: Ovim Tehničkim mjerilima sječa (krčenje) šiblja i raslinja
do 5 cm promjera ručno (sjekirama) u pravilu se ne predviđa.

1.1.5. Sječa raslinja i stabala motornim pilama. Radovi obuhvaćaju kresanje
sitnijih grana, sječu grana i stabala na dužine od 1 m (po potrebi i duže),
izvlačenje na udaljenost do 20 m, slaganje i spaljivanje sitnijeg granja.

Za obračun radova raslinje i stabla se grupiraju prema promjeru na:

- raslinje promjera od 5-10 cm,

- stabla promjera od 10-30 cm i

- stabla deblja od 30 cm.

Rokovi:

L radovi se obavljaju prema potrebi, u pravilu
zimi.

1.1.6. Vađenje i uklanjanje panjeva nakon sječe raslinja i stabala,
s odvozom na deponiju ili zakapanjem na odgovarajuću dubinu, ovisno o namjeni
zemljišta. Radovi se obavljaju strojevima odgovarajuće snage.

*1.2. Glavni odvodni kanali (melioracijski objekti II reda)*

Radovi i uvjeti za obavljanje su isti kao u opisu iz točke II-B.-1.1.
ovih Tehničkih mjerila.

*1.3. Crpne stanice*

Gospodarsko (tekuće) održavanje crpnih stanica obavlja se prema posebnom
pravilniku za rukovanje i održavanje, svake pojedine crpne stanice. Pravilnikom
se dijeli rad na postupke rukovanja i održavanja:

- u vrijeme crpljenja i

- izvan vremena crpljenja.

Osim posebnih postupaka koje određuje Pravilnik za rukovanje i održavanje
crpne stanice (ovisno o hidrotehničkom tipu crpne stanice, vrsti pogona,
opsegu i vrsti hidrodinamičke opreme), ovi radovi obuhvaćaju i

- čuvanje objekta,

- opažanje i vođenje očevidnika vodostaja s neposrednim nadzorom završnog
dijela dovodnog kanala i recipijenta,

- vođenje dnevnika o radu crpne stanice u skladu s Pravilnikom crpne
stanice i

- obavljanje i drugih poslova.

Napomena: Pravilnike za rukovanje i održavanje crpnih stanica treba
donijeti u roku od godinu dana od stupanja na snagu ovih Tehničkih mjerila.

*2.0 Detaljni melioracijski objekti*

*2.1. Sabirni ili grupni kanali (melioracijski objekti III reda)*

Radovi i uvjeti za obavljanje su isti kao u opisu iz točke II-B.-1.1.

*2.2. Parcelni ili detaljni kanali (melioracijski objekti IV reda)*

Radovi i uvjeti za obavljanje su isti kao u opisu iz točke II-B.-1.1.

*2.3. Ostali objekti na melioracijskim kanalima (cijevni i pločasti
propusti, čepovi, sifoni, brzotoci, stepenice, zaštitne obloge, pragovi,
ustave i dr.)*

2.3.1. Kontrola propusne moći objekata i odstranjivanje nanosa, raslinja
ili predmeta iz protjecajnog profila. Radovi se obavljaju u pravilu ručno
ali i strojno (visokotlačnim crpkama) kod tipskih propusta, čepova ili
sifona.

Rokovi:

L radovi se obavljaju prema potrebi.

2.3.2. Košnja trave i korova neposredno uz objekt (uzvodno i nizvodno).
Rad se obavlja u pravilu ručno.

Rokovi:

L radovi se obavljaju najmanje dva (2) puta
godišnje.

2.3.3. Sječa raslinja do 5 cm promjera neposredno uz objekte. Radovi
se obavljaju u pravilu ručno.

Rokovi:

L radovi se obavljaju prema potrebi.

2.3.4. Građevinsko-obrtnički radovi kod malih oštećenja na objektima
koja ne uzrokuju bitni poremećaj funkcije objekta ali se otklanjanjem oštećenja
sprečavaju veće štete na objektu (nasipavanje i zbijanje materijala kod
manjeg ograničenog podlokavanja, zatvaranje spojnica, popravak ili ograničena
zamjena obloge, zamjena dijelova zapornica, varenja oštećene opreme, bojanje
metalnih dijelova radi zaštite od korozije i sl.).

Rokovi: L radovi se obavljaju prema potrebi.

*2.4. Podzemna cijevna odvodnja (drenaža)*

2.4.1. Redovna kontrola djelovanja cijevne drenaže pregledom terena
i opažanjem izljeva u vrijeme i poslije velikih kiša i kada je tlo zasićeno
vodom, vođenje očevidnika drenova čije je djelovanje smanjeno ili prestalo,
povremeni pregled revizionih okana (kod složenog sustava) i dr.

2.4.2. Ručno košenje oko izljeva drenova sa skidanjem "žabljih poklopaca"
s pročišćavanjem izljeva ispiranjem ili struganjem.

Rokovi:

 radovi se obavljaju u vrijeme strojnog košenja otvorenih kanala.

*PRIVITAK 2*

![](dodatni/370253.gif)

*Slika 1.* Situacija sustava melioracijske odvodnje i objekata

*PRIVITAK 3*

![](dodatni/370254.gif)

*Slika 2.* Shematski prikaz melioracijskih vodotoka (melioracijski
objekti I. reda)

ELEMENTI POPREČNOG PROFILA MELIORACIJSKIH VODOTOKA (MELIORACIJSKI OBJEKTI
I REDA)

Na slici 2. shematski su prikazani dijelovi (elementi) poprečnih presjeka
melioracijskih vodotoka sa slijedećim nazivima:

 1 - Teren

 2 - Pokos kanala iznad berme

 3 - Berma

 4 - Pokos kanala

 5 - Dno kanala

 6 - Bankina kanala

 7 - Deponija iskopa

 8 - Planirka

 9 - Planirani teren

10 - Iskop korita

11 - Iskop humusa

12 - Nasip trupa puta

13 - Kolnička konstrukcija puta

14 - Bankina puta

15 - Putni jarak

16 - Bankina putnog jarka

17 - Poljski put

18 - Temeljno tlo

19 - Obrambeni nasip

20 - Pokosi obrambenog nasipa

21 - Kruna obrambenog nasipa

22 - Nožica obrambenog nasipa

23 - Trup ili tijelo obrambenog nasipa

24 - Odvodni jarak

25 - Staro korito

B - širina dna kanala

B1 - širina berme kanala

B2 - širina poljskog puta

B3 - širina krune deponije ili planirke

D, D1, D2 - dubina dna kanala

H2 - visina trupa puta

H3 - visina deponije ili planirke

š - širina bankine kanala

š2 - širina bankine puta

n, n1, n2 - nagib pokosa kanala

n3 - nagib pokosa deponije ili planirke

*PRIVITAK 4*

![](dodatni/370255.gif)

*Slika 3.* Shematski prikaz poprečnih presjeka melioracijskih kanala
II., III. i IV. reda

Pravilnik, NN 4/1998-50